ÁLTALÁNOS MEZŐGAZDASÁGI ÖSSZEÍRÁS

I. Az összeírás indoka, célja
Az ezredvégre tervezett Általános Mezőgazdasági összeírás végrehajtásának három legfontosabb indoka az alábbiakban foglalhatók össze:
•	A politikai rendszerváltás a mezőgazdaság termelési viszonyait érintette a legmélyebben. Gyökeres tulajdonváltozás következett be, a termelés súlypontja a korábbi nagyüzemi (termelőszövetkezetek, állami gazdaságok, mezőgazdasági szakszövetkezetek) termelésről a magángazdaságokra helyeződött át. A privatizációs folyamat lényegében befejeződött, a földtulajdon struktúrája többé-kevésbé stabilizálódott. A mezőgazdaság nemzetgazdasági jelentősége miatt az agrárinformációs rendszer fejlesztése kiemelt feladat. A mezőgazdaság átalakulási folyamatának lezárása után elengedhetetlen az ágazatról minél teljesebb, megalapozott, pontos és hiteles képet adó helyzetfelmérés végrehajtása.
•	Az Európai Unióhoz való csatlakozáshoz feltétlenül szükséges - az EU regulációknak megfelelően - az ezredfordulón Gazdaságszerkezet összeírás végrehajtása, olymódon, hogy abban szerepeljenek az 1999. vagy a 2000. évi aratási (betakarítási) eredmények.
•	Az Általános Mezőgazdasági Összeírás végrehajtásával Magyarország csatlakozik a FAO 2000-es világcenzusához.

A fentiek értelmében az Általános Mezőgazdasági Összeírás célja:
•	kielégíteni a hazai felhasználói - gazdasági-, politikai-, tudományos kutatói szervezetek, kiemelten a Földművelési és Vidékfejlesztési Minisztérium - adatigényeit;
•	korszerűsíteni a mezőgazdasági ágazat gazdasági szervezeteinek és az egyéni gazdaságok statisztikai adatgyűjtési és nyilvántartási rendszerét (farmregiszter);
•	EU konform adatgyűjtési rendszer kialakításának megalapozása; · EU adatigények módszertanilag harmonizált kielégítése;
•	a FAO világcenzusához kapcsolódó adatszolgáltatás.

II. Az összeírás adatszolgáltatóinak köre
Az összeírás kiterjed a Magyarország területén mezőgazdasági tevékenységgel foglalkozó természetes és jogi személyekre - függetlenül az ágazati besorolásuktól -, valamint a jogi személyiséggel nem rendelkező szervezetekre.
A természetes személyek esetében az összeírás alapegysége a háztartás.
A háztartások körét illetően összeírjuk azokat, amelyeknek lakóhelyén az állattartás engedélyezett, valamint azokat, ahol ugyan a haszonállat-tartás nem engedélyezett, de a háztartás olyan mezőgazdasági hasznosítású földterülettel rendelkezik (függetlenül a használat jogcímétől - tulajdon vagy bérlet), amelyet ténylegesen művel.
III. Az összeírás programja
Az összeírás egyrészt valamennyi mezőgazdasági tevékenységet folytató egységre vonatkozó teljes körű, illetve a teljes körben összeírt alapsokaságból kiválasztott reprezentatív felvételekből tevődik össze.